Pa slaan glo huilende baba doodArgieffoto bloot ter illustrasie, (Foto: Unsplash) ŉ Pa van Bethelsdorp in die Oos-Kaap het glo sy 10 maande oue babaseuntjie doodgeslaan omdat hy nie wou ophou huil nie. Dit word beweer dat die ma van die baba Dinsdag 19:00 met die baba na die 26-jarige pa se huis is. Volgens die polisie het die baba onophoudelik gehuil terwyl hulle by die pa se huis was en dat die pa uiters geïrriteerd geraak het met die kind. “Die ma het probeer verduidelik dat die baba net krampies het, maar die pa wou nie hoor nie en het die baba met die vuis in die gesig bygedam,” het kol. Priscilla Naidu, polisiewoordvoerder in die Oos-Kaap, gesê. Hy het die ma toe weggejaag en die baba by hom gehou. “Om en by 06:00 die volgende oggend het die ma teruggegaan na sy huis om die baba te gaan haal. Sy het die baba dood op die bed aangetref en die polisie in kennis gestel.” Polisie het die man etlike ure later in hegtenis geneem en hy is tans in polisieaanhouding. Hy word aangekla van moord en sal na verwagting eerskomende Maandag in die hof verskyn.